[{"text_idx": "#000000", "text": "Estonte nur tiuj, kiuj jam scias la anglan, povos lerni Esperanton per Duolingo. La kursoj de Esperanto en la franca, hispana kaj portugala malaperis en la retejo, kaj la longe preparita kurso de Esperanto en la c\u0302ina neniam estis funkciigita."}, {"text_idx": "#000001", "text": "La strigo de Duolingo nomig\u0302as Duo. G\u0302i ne plu volas instrui Esperanton en la franca, hispana au\u0306 portugala."}, {"text_idx": "#000002", "text": "Lau\u0306 informoj, kiuj unue aperis en la Telegram-kanalo Agadujo, la kursoj de Esperanto en la franca, hispana kaj portugala malaperis pro decido de Duolingo ne plu akcepti novajn lernantojn. Tiuj, kiuj komencis la kursojn, provizore povos plu lerni, sed la kursoj ne estos g\u0302isdatigataj."}, {"text_idx": "#000003", "text": "Ruth Kevess-Cohen, iama gvidanto de la teamo de la unua, anglalingva Esperanto-kurso de Duolingo, citas oficialan respondon, kiun s\u0302i ricevis de la entrepreno:"}, {"text_idx": "#000004", "text": "Duolingo lastatempe decidis haltigi la evoluigon de la kursoj Esperanto < portugala, franca kaj hispana."}, {"text_idx": "#000005", "text": "Ni volas fokusi niajn energion kaj rimedojn al plibonigo de niaj nunaj kursoj. G\u0302is nun tiuj tri kursoj ricevis tre malaltan interesig\u0302on kompare kun aliaj kursoj en la platformo, kaj ni ne vidas realisman vojon subteni ilin, almenau\u0306 en la nuna tempo. Bonvolu noti, ke c\u0302i tiu decido ne estas definitiva, kaj ke ni rekonsideros nian liston de kursproponoj c\u0302iujare."}, {"text_idx": "#000006", "text": "Ni scias, ke c\u0302i tiu estas peza decido, c\u0302ar la kursoj postulis grandan kvanton da laboro de multaj homoj, inkluzive kursajn kontraktulojn kaj Duojn [volontulojn], kaj c\u0302ar Duolingo strebas proponi vastan gamon da lingvoj inkluzive Esperanton (kaj ni plu proponos Esperanto < angla)."}, {"text_idx": "#000007", "text": "En la praktiko tio signifas, ke dum la antau\u0306videbla estonteco eblos lerni Esperanton c\u0302e Duolingo nur pere de la angla lingvo. Tio signifas ankau\u0306, ke la laboro de multaj volontuloj, kiuj okupig\u0302is pri la Esperanto-kursoj, grandparte estas forj\u0302etata."}, {"text_idx": "#000008", "text": "La kursoj en aliaj lingvoj ol la angla ne tuj malaperos, sed novaj lernantoj ne plu povos registrig\u0302i en ili. Tiuj, kiuj ne jam registrig\u0302is, estas nun au\u0306tomate plusendataj al la anglalingva kurso."}, {"text_idx": "#000009", "text": "La portugallingva kurso de Esperanto c\u0302e Duolingo lau\u0306 la informo en la retejo havas 144 000 aktivajn lernantojn. Tio estas ne sufic\u0302e multaj, tial novaj lernantoj ne plu estos akceptitaj."}, {"text_idx": "#000010", "text": "Granda s\u0302ang\u0302o en la koncepto de Duolingo okazis jam antau\u0306 du jaroj, kiam la entrepreno c\u0302esis uzi volontulojn en evoluigo de novaj kursoj kaj ig\u0302is plene komerca entrepreno."}, {"text_idx": "#000011", "text": "G\u0302is tiam, dum preskau\u0306 dek jaroj, volontuloj havis gravan rolon en la ellaborado de novaj kursoj, interalie la kursoj pri Esperanto. Nun Duolingo volas koncentrig\u0302i je tiuj kursoj, per kiuj g\u0302i povas gajni monon."}, {"text_idx": "#000012", "text": "Pasintjare Duolingo krome anoncis, ke malaperos g\u0302iaj diskutforumoj por specifaj kursoj, inter ili ankau\u0306 la aktivan esperantlingvan forumon."}, {"text_idx": "#000013", "text": "La unua Esperanto-kurso en Duolingo, tiu en la angla, estis lanc\u0302ita la 28-an de majo 2015. La dua kurso, tiu en la hispana, estis lanc\u0302ita fine de 2016, kaj la tria, portugallingva kurso de Esperanto aperis en majo 2018."}, {"text_idx": "#000014", "text": "Kurso de Esperanto por c\u0302inlingvanoj estis anoncita pasintjare kaj devis ig\u0302i alirebla en junio 2022, sed neniam aperis."}, {"text_idx": "#000015", "text": "\u2012 Tiu kurso ne estos eldonita de Duolingo, bedau\u0306rinde. Neniu plu prilaboras g\u0302in... S\u0302ajnas, ke la firmao ne konsideras tiun kurson sufic\u0302e grava por pagi homojn trakti g\u0302in. Duolingo ne plu permesas volontulan laboron, Ruth Kevess-Cohen tiam klarigis al Libera Folio."}, {"text_idx": "#000016", "text": "La portugallingva kurso de Esperanto lau\u0306 informo en la retejo de Duolingo havas nun 144 000 aktivajn lernantojn. Tio lau\u0306 la entrepreno do estas \u201ctre malalta interesig\u0302o kompare kun aliaj kursoj en la platformo\u201d \u2013 alivorte, la kvanto de lernantoj ne sufic\u0302as por doni al Duolingo la deziratan profiton."}, {"text_idx": "#000017", "text": "La anglalingva kurso de Esperanto nun havas 316 000 aktivajn lernantojn, lau\u0306 informo en la retejo. Momente tio s\u0302ajnas sufic\u0302i por certigi profiton, c\u0302ar oni ne anoncis fermon de tiu kurso."}, {"text_idx": "#000018", "text": "En la retejo Reddit la uzanto Verdasuno argumentas, ke esperantistoj devas mem zorgi pri retaj kursoj de Esperanto, c\u0302ar profitcelaj firmaoj evidente ne pretas tion fari:"}, {"text_idx": "#000019", "text": "\u2013 Oni ne plu povas fidi al Duolingo, Esperanto ne plu gravas por la kompanio. Estas nur iom da tempo antau\u0306 ol Esperanto malaperos el Duolingo por c\u0302iuj, krom anglalingvanoj."}, {"text_idx": "#000020", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000021", "text": "Nederlanda gazeto pri konfliktoj en Esperantujo"}, {"text_idx": "#000022", "text": "Burundo retiris sian kandidatig\u0302on por IJK 2024"}, {"text_idx": "#000023", "text": "Vers\u0302ajne temas pri tio ke nenio pagos por reklamoj por la pag\u0302oj de malofte instruitaj lingvoj. Memoru ke servi vin ne estas la celo de Duolingo: ili volas vendi viajn okulojn al aliaj."}, {"text_idx": "#000024", "text": "Parte temas pri reklamoj, parte temas pri la eblo \u201cvendi\u201d la kursojn kaj tiel enspezi."}, {"text_idx": "#000025", "text": "Post la s\u0302ang\u0302o al publika akcia firmao, la sola celo de Duolingo estas profito por la akci-posedantoj."}, {"text_idx": "#000026", "text": "Iu kiu iomete informig\u0302us pri la agado kaj filozofio de Luis von Ahn en la komenco de la Duolingo-kursoj pri Esperanto neniel surprizig\u0302us pri la s\u0302ang\u0302o, au\u0306 dirus \u201cni ne plu povos fidi Duolingon.\u201d Oni neniam sag\u0302e fidis g\u0302in."}, {"text_idx": "#000027", "text": "Efektive, okazis mutuala ekspluatado. Esperantistoj ekspluatis la tiaman sintenon de Duolingo por krei kaj disponigi kursojn, kaj Duolingo ekspluatis multajn volontulojn kiuj kontribuis milojn da horoj kaj finfine mem posedis nenion. Ne estas klare, kiu gajnis de la arang\u0302o."}, {"text_idx": "#000028", "text": "Estas lau\u0306 mi tre klare, ke Esperantujo gajnis multegon de la entuta arang\u0302o, ec\u0302 se nun, bedau\u0306rinde, parto malaperas. Unuflanke ekestis milionoj da eklernantoj, supozeble dekmiloj da finlernantoj de Esperanto. Aliflanke kreig\u0302is kompreno, ke multaj Esperanto-aktivuloj malmulton komprenas pri la reala mondo (grava funkciulo de UEA murmuris, ke li estis surprizita, kiam dudek mil homoj eklernis per la kurso en la unuaj tagoj; tiel montrig\u0302is la forte mankanta memfido kaj kompreno de la allogeco de Esperanto flanke de multaj Esperanto-aktivuloj)."}, {"text_idx": "#000030", "text": "C\u0302u troveblas aktuala statistiko, kiom da homoj eklernis Esperanton c\u0302e Duolingo kaj kiom da ili finis la kurson? En la Esperanta Vikipedio estas nur datumo por 2015-2017."}, {"text_idx": "#000032", "text": "Eble indus ekkampanji por draste plialtigi la nombron de lernantoj en c\u0302iuj versioj de Duolingo por instruado de Esperanto, kaj send(ig)i multajn mesag\u0302ojn al Duolingo postulante de ili aldoni alilingvajn instruadojn de Esperanto en Duolingon."}, {"text_idx": "#000033", "text": "Tute ne surprizas min tia decido, el entrepreno kiu antau\u0300 chio celas profiton. Nu, por lernemuloj de esperanto feliche eskzistas aliaj solvoj sur la reto! Pierre"}, {"text_idx": "#000034", "text": "Tute ne estas surprize. Malfelic\u0302e, ni log\u0302as sube kapitalismo kaj profito c\u0302iam venkos. Ni ne devus fidi profitcelajn firmaojn zorgi pri homaj bezonoj kaj voloj kiel lingvlernado."}, {"text_idx": "#000035", "text": "Mi eltrovis liberan, apertan, platformon nomig\u0302as Librelingvo: Eble, se la krudaj materalioj pri la eksduolingvaj kursoj estas haveblaj de la voluntuloj; esperantistoj povus krei kursojn por Librelingvo. Vere, mi volas federan sistemon da serviloj kiuj uzas lau\u0306normajn dataojn por disdoni kursojn."}, {"text_idx": "#000036", "text": "Mi havas bonajn memorojn pri lerni Esperanton per Duolingvo; sed estas fakto ke la platformo estas privata kaj profitcela. Ili ne estas via amikoj, ili volas vian monon."}, {"text_idx": "#000037", "text": "Neniuj materialoj de Duolingo estas haveblaj al la kurs-kreantoj. C\u0302io, kion ili kreis, estas posedaj\u0302o de Duolingo mem."}, {"text_idx": "#000038", "text": "Kiam Duolingo c\u0302esis uzi la teamojn de volontuloj, la c\u0302efaj kontribuintoj ricevis \u201cforigan pagon\u201d. \u201cJen iom da mono. C\u0302io, kion vi faris, estas nia. Adiau\u0306.\u201d"}, {"text_idx": "#000039", "text": "Tre malg\u0302oja decido, sciante kiom da novaj homoj eklernis Esperanton per Duolingo ekde 2015, kaj kiom da voluntula laboro estis enmetita.\nSe iu voluntulo nun serc\u0302as novan agadon: Mi s\u0302atus atendigi al \u2013 estas lau\u0306 mia scio la sola EO kurso sub libera permesilo (Creative Commons). Do ec\u0302 se la retejo c\u0302esus ekzisti \u2013 c\u0302iu povos starigi g\u0302in c\u0302e nova adreso. Tiel la agado neniam estos forj\u0302etita.\nDum la lasta monato, la retejo havis ~1000 vizitantojn c\u0302iutage. Aktuale, la ruslingva kurso estas tre ofte vizitita. Por la projekto, oni bezonas tradukanktojn, kontrollegantojn, sed ankau\u0306 (ap-)programistojn au\u0306 retfasonistojn."}, {"text_idx": "#000040", "text": "Mi volas danki vin pro c\u0302i tiu iniciato, kiu estas vere unika. Al mi s\u0302ajnas, ke oni g\u0302is nun ne komprenas g\u0302ian c\u0302efan valoron. Tio ja estas ununura ilo, kiu ebligas tuj \u201cgustumi\u201d la lingvon kaj vidi, kiel g\u0302i funkcias. Ja g\u0302uste tiel c\u0302i oni prezentu Esperanton al la mondo kaj g\u0302uste tio c\u0302i estas g\u0302ia avantag\u0302a flanko, kiu kapablas kapti atenton \u2014 ke la \u201cmekaniko\u201d de la lingvo estas facile observebla kaj komprenebla. Zamenhof en la Unua libro skribis, ke unua postulo al internacia planlingvo estas, ke oni povu lerni g\u0302in ludante. Via kurso do montras vojon al tio."}, {"text_idx": "#000043", "text": "UEA kaj ESF povus pagi sian tutan kapitalon al Duolingo, kaj tio ne sufic\u0302us. Ne vivu en fantazia mondo."}, {"text_idx": "#000044", "text": "Ekzakte. Lau\u0306 la financa resumo por la lasta kvarono en 2022 kaj por la tuta jaro Duolingo malkovras, ke la neta malprofito por la jaro 2022 estis 56,6 milionoj da USD."}, {"text_idx": "#000045", "text": "Kompreneble Duolingo povus limigi, kiom da lernantoj rajtas uzi la sistemon kaj c\u0302i tiel la firmao povus havi malpli multekostajn servilojn ktp. Sed Duolingo elektis, ke g\u0302i estu havebla por c\u0302iuj kaj tio kostas."}, {"text_idx": "#000046", "text": "Post la apero de c\u0302i tiu artikolo, Chuck Smith malkovris, ke la ne-anglalingvaj kursoj plu estas atingeblaj por novaj lernantoj, ec\u0302 se la enirejo ne estas same facile trovebla kiel pli frue. Ni petis klarigon de Duolingo, sed g\u0302is nun ne ricevis respondon."}, {"text_idx": "#000047", "text": "La portugallingva kurso momente estas atingebla per la rekta ligilo:"}, {"text_idx": "#000048", "text": "La hispanlingva per la rekta ligilo:"}, {"text_idx": "#000049", "text": "Tamen, se oni aliras la ligilojn per anonima fenestro de retumilo, c\u0302iuj ligiloj ial kondukas al la anglalingva kurso. Povas temi pri ia cimo en la retejo \u2013 au\u0306 oni ne jam fermis c\u0302iujn kas\u0302ajn enirejojn al la nuligotaj kursoj."}, {"text_idx": "#000050", "text": "Kiam mi legas la komentojn c\u0302i tie, mi ne povas eviti ekhavi impreson, ke Esperantistoj ne komprenas financajn faktojn. Estas tute alia afero krei retejon por loka Esperanta grupo ol havi infrastrukturon de servilojn, retejon por lernado kaj g\u0302isdatigi la pos\u0302telefonajn aplikaj\u0302ojn. La lastmenciita tutaj\u0302o multe kostas."}, {"text_idx": "#000051", "text": "G\u0302uste pro tiuj kostoj Duolingo decidis listig\u0302i c\u0302e la borso kaj tiel havi eblon kolekti monon por dau\u0306rigi funkcii. S\u0302ajnas al mi, ke Duolingo ankau\u0306 devas s\u0302pari, por ke ne estu tiel malprofita."}, {"text_idx": "#000052", "text": "(Mi jam menciis c\u0302i tiun aferon en la artikolo La forumoj en Duolingo malaperos c\u0302i tie en Libera folio.)"}, {"text_idx": "#000053", "text": "Mia antau\u0306a komento ricevis 17 mals\u0302atojn g\u0302is nun, do mi reprovas esprimi kion mi intencis precipe per \u201ckampanjo\u201d.\nLau\u0306 mi, Duolingo povas esti tre grava por ni c\u0302ar g\u0302i estas ekster-movada \u2013 do iele \u201cneu\u0306trala\u201d \u2013 retejo, kiu prezentas kaj instruas nian lingvon inde. Nur tio, ke (ankau\u0306) tia profitcela retejo prezentas ankau\u0306 Esperanton c\u0302e la aliaj lingvoj kiel la angla, multege helpas al novuloj (t.e. la ekstera publiko) havigi al si pozitivan sintenon al nia lingvo kaj eklerni g\u0302in.\nNi ne forgesu \u201cla Duolingo-generacion\u201d de esperantistoj, pluraj el kiuj jam respondecis/as en tre gravaj postenoj/roloj en nia movado: la pria videeto en Jutubo kun titolo \u201cNew Esperanto Speakers: The Duolingo Generation\u201d (Novaj Esperanto-parolantoj: La Duolinga Generacio) dum la lastaj 2 jaroj spektig\u0302is 46000 fojojn kaj ricevis 2700 s\u0302atojn kaj 202 komentojn en diversaj lingvoj ("}, {"text_idx": "#000054", "text": "). En la videeto c\u0302iuj lernintoj de Esperanto parolas flue en Esperanto pri siaj sukcesaj spertoj c\u0302e Duolingo kaj g\u0302i havas subtitolojn en 7 lingvoj kaj au\u0306tomatan tradukon subtitole en dekoj da lingvoj \u2013 mi provis la persan au\u0306tomatan tradukon kaj apenau\u0306 vidis gravan eraron.\nMi kredas, ke nur tio, kion la videeto donas al la ekstera mondo, valorigas al ni almenay iom peni por reteni c\u0302iu-lingvajn instruadojn de Esperanto c\u0302e Duolingo kaj ec\u0302 provi aldonigi novajn lingvojn tie por instruado de nia lingvo.\nEble nura disinformado pri Duolingo fare de ni por havigi al ili pli da lernantoj en diverslingvaj versioj de instruado de Esperanto, kontentigos ilin por reteni la kursojn. Per \u201ckampanjo\u201d mi c\u0302efe intencas tion. Se tio vers\u0302ajnas efika kaj farebla, eble ni dau\u0306re aperigu en niaj retejoj, sociaj komunikiloj kaj revuoj anoncojn/informojn pri Duolingo."}, {"text_idx": "#000055", "text": "Utiligante chefe lingvomodelon ChatGPT, parolrekonilon Whisper kaj parolsintezilon eSpeak, mi kreis tiun Esperanto-kurson por germanlingvanoj."}, {"text_idx": "#000056", "text": "Estas ridinde, ke Universala Esperanto-Asocio elspezas sen sukceso centmil eu\u0306rojn je propra pag\u0302aro anstatau\u0306 taskigi seriozan firmaon krei multlingvajn pag\u0302arojn por lerni Esperanton. Sed nu, kion ankorau\u0306 atendi de asocio, kiu diras disvastigi Esperanton, sed lasas tiun taskon grandparte al aliaj, malgrau\u0306 ke g\u0302i posedas pli da mono ol iu ajn alia organizo en Esperanto."}, {"text_idx": "#000057", "text": "Tamen tre interesa ideo, Andreas! Bedau\u0306rinde c\u0302e mi tute ne funkcias: Se mi alklakas \u201csendi\u201d, okazas nenio. Vers\u0302ajne mi faras ion malg\u0302uste."}, {"text_idx": "#000058", "text": "Dankon por elprovado. Ne sufichas, nur alklaki \u201cSendi\u201d. Oni devas ankau enigi tekston. Okaze de leciono 1 tio estas en la germana: \u201cSchreib sechzehn Fragen einschlie\u00dflich Antworten, wodurch man die wichtigsten sprachlichen Grundlagen des Esperanto lernt.\u201d\n(Skribu dek ses demandojn inkluzive respondojn, per kiuj oni lernas la plej gravan lingvan bazon de Esperanto.)\nKaj oni devas pacience atendi la eligon."}, {"text_idx": "#000060", "text": "La retpag\u0302aroj pri kiuj vi atentigas, estas terure malnovmodaj. Se mi volas lerni aliajn lingvojn, mi povas fari tion per tre modernaj lerniloj. Kursoj kun ric\u0302e ilustritaj libroj, retpag\u0302aroj kun filmetoj ktp... tio mankas en Esperantujo.\nPli modernaj evidente estas (is?) Duolingo kaj ankau\u0306 la kurso de Eurotalk pri kiu kunlaboris Katalin Kova\u0301ts. Sed ili ambau\u0306 tau\u0306gas nur por komencantoj. Modernajn, pli seriozajn kursojn por pli enprofundig\u0302i en la lingvo mi ne konas."}, {"text_idx": "#000062", "text": "En ghi eble estas ia malpermeso de shprucfenestroj au similo. Jen alternativo: Ensalutinte en OpenAI, oni povas enigi la tekstojn en Playground -> Chat.\nCetere: Tie oni povas ankau enigi parolatan Esperanton per mikrofono au sondosiero (detaloj)."}, {"text_idx": "#000063", "text": "Bruce: \u201cModernajn, pli seriozajn kursojn por pli enprofundig\u0302i en la lingvo mi ne konas.\u201d"}, {"text_idx": "#000064", "text": "La manko de tiaj kursoj estas jam de longe konata fenomeno. Miakonjekte okaze de Esperanto estas tiel, ke la plej multaj komencintoj progresas ne nepre per pliaj kursoj, sed per aktiva partoprenado en skribaj au parolaj konversacioj virtualaj au vizagh-al-vizaghaj."}, {"text_idx": "#000065", "text": "Kiuj agadoj krom mia estas cele al tio, disponigi Esperanto-kurson per helpo de ChatGPT?"}, {"text_idx": "#000066", "text": "Pri ghi aktuale estas amaskomunikila furoro. Ghin ni eluzu, por konduki homojn al Esperanto."}, {"text_idx": "#000067", "text": "Jes, sed tio havas la malavantag\u0302ojn, ke multaj restas eternaj komencantoj \u2013 ja ankau\u0306 tio estas konata fenomeno en Esperanto \u2013 kaj se homoj sukcesas tamen progresi, tio ankorau\u0306 ne signifas, ke ili havas vere vastajn lingvokonojn."}, {"text_idx": "#000068", "text": "En antau\u0306aj tempoj pli ofte naciaj E-organizoj prizorgis ekzamenojn kaj ankau\u0306 lernomaterialojn sed tio nun tute mankas en multaj landoj kaj UEA klare fajfas pri tio kaj faras nenion pri tiu situacio kvankam g\u0302i asertas, ke g\u0302ia celo estas la disvastigo de Esperanto..."}, {"text_idx": "#000069", "text": "Bryce: \u201c... anstatau\u0306 taskigi seriozan firmaon krei multlingvajn pag\u0302arojn por lerni Esperanton.\u201d"}, {"text_idx": "#000070", "text": "Nu, da multlingvaj retpagharoj, por lerni Esperanton, estas almenau du:"}, {"text_idx": "#000071", "text": "Pri 1 atentigas UEA ekzemple tie."}, {"text_idx": "#000075", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]